L'alcalde reivindica un finançament just per part de l'Estat en el seu discurs del 9 d’Octubre
11 d’octubre 2017

![Imagen 1](/media/p4xpo0eh/79actuacion-2_cuerpo.jpg)![Imagen 2](/media/dtnic3ew/79desfile_cuerpo.jpg)

L'alcalde de Sagunt, Quico Fernández, va reivindicar en el seu discurs del 9 d’Octubre “**un finançament de l'Estat que no siga una humiliació per als valencians**”. El primer edil va definir la infrafinanciació com “u**n problema molt greu**” i va dir que “**no podem avançar de cap de les maneres si no rebem un finançament just per part de l'Estat**”.  
  
En l'acte de baixada de la senyera des de la façana de l'Ajuntament i l'acte institucional en la Glorieta de Sagunt van estar presents els grups polítics de l'Equip de Govern (Compromís, PSPV-PSOE, Esquerra unida i ADN Morvedre), PP i Ciudadanos, així com la Federació Junta Fallera de Sagunt i nombrós públic. Els assistents van estar acompanyats pel Ball de Nanos i la dansa guerrera de La Todolella.

 ![](/media/opvpiko3/79politicos-bandera_cuerpo.jpg)  
  

“**No volem ser més que ningú, en absolut. Però tampoc ser menys. Volem un tracte just per part de l’Estat, volem el mateix tractament que la resta d’autonomies. I això és una constatació objectiva, reconeguda pels experts i fins i tot per l’Estat”**, va explicar Fernández.  
  
L'alcalde va reivindicar que, sense un finançament just “**no podrem atendre com mereixen les necessitats de serveis públics dels nostres ciutadans i de les nostres ciutadanes. La nostra autonomia mai no aconseguirà un autèntic desenvolupament econòmic i els nostres fills hauran d'emigrar enllà de les nostres fronteres per trobar treball**”.

  

![](/media/yn5p34lu/79bajada-banderas_cuerpo.jpg)  
![](/media/zjqmhoyy/79publico-general_cuerpo.jpg)  

  

A més del problema de la infrafinanciació, Fernández va destacar que “**Sagunt es troba en estos moments en una situació fonamental, essencial, per a ​millorar les seues expectatives de futur, tant econòmiques com culturals o de projecció exterior de la ciutat**”.  
  
“**Necessitem la implicació de les persones en la vida pública. Únicament des de la participació les societats són més fortes, madures i cohesionades. Gràcies al moviment veïnal s’han millorat les condicions de vida i benestar dels nostres ciutadans. Cal agrair i reconéixer, en primer lloc, la seua important aportació a la vida política i social de la ciutat**”, va dir Fernández.

![](/media/xosbeege/79politicos-publico_cuerpo.jpg)  
![](/media/qjsfbuns/79politicos-publico2_cuerpo.jpg)  
  

L'alcalde va incidir que “**únicament des de la generositat podem reivindicar la política amb paraules majúscules, la política del diàleg i el consens, la política de la tolerància. En última instància, hem de ser conscients que ser demòcrata va més enllà fins i tot d’una actitud política, és una actitud davant de la vida, com deia la gran escriptora Montserrat Roig**”.  
  
“**Ara més que mai és necessària la generositat, el diàleg, la comprensió, el reconeixement mutu, més enllà dels partidismes i els sectarismes. Hem de reivindicar amb més coratge que mai la part noble de la política**”, va dir Fernández.  

  

![](/media/0lob1m3t/79falleras-mayores-publico_cuerpo.jpg)  

  

“**Els valencians, com a poble, vam nàixer un nou d’octubre del 1238 amb l’arribada de Jaume I. Han passat els anys i han passat els segles, però aquelles paraules del gran rei: ‘Amar i protegir totes les persones i el poble, fer regnar la justícia i vetlar perquè els grans no oprimisquen els menuts’, tenen hui en dia una gran vigència**”, va apuntar el primer edil.  
  
Fernández va assegurar estar **“molt il·lusionat i esperançat amb els projectes de present i de futur de Sagunt. Per esta mateixa raó, i des de la generositat i la lleialtat institucional, o si cal des de l’autocrítica, vull tendir la mà a tots els partits polítics de l’Ajuntament per a ser capaços de caminar junts en aquells projectes que, més enllà del color polític de la Junta de Govern municipal, han d’enfortir les nostres expectatives de present i futur**”.

  

![](/media/h0qpi1su/79actuacion-cabezudos_cuerpo.jpg)  
  
  

​​

*   [](http://www.facebook.com/sharer.php?u=https://aytosagunto.es/va/actualitat/l-alcalde-reivindica-un-financament-just-per-part-de-l-estat-en-el-seu-discurs-del-9-d-octubre/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-reivindica-un-financament-just-per-part-de-l-estat-en-el-seu-discurs-del-9-d-octubre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-reivindica-un-financament-just-per-part-de-l-estat-en-el-seu-discurs-del-9-d-octubre/ "Linked In")
*   [](mailto:?body=https://aytosagunto.es/va/actualitat/l-alcalde-reivindica-un-financament-just-per-part-de-l-estat-en-el-seu-discurs-del-9-d-octubre/)